แรงงานระทึกคัดเลือกบลจ.ลุยลงทุนนอก
ชงบอร์ด สปส.ทุบโต๊ะเลือก 3 บลจ. ลงทุนต่างประเทศ
6 ก.ย. 2554

ชงบอร์ด สปส.ทุบโต๊ะเลือก 3 บลจ. ลงทุนต่างประเทศ
ที่ประชุมคณะกรรมการประกันสังคม (สปส.) ในวันที่ 6 ก.ย. จะมีการพิจารณาอนุมัติคัดเลือก บริษัทจัดการกองทุน (บลจ.) ที่จะนำเงินกองทุนประกันสังคมไปลงทุนในต่างประเทศ โดยมีผู้ผ่านการคัดเลือกเบื้องต้นจากคณะอนุกรรมการทั้งหมด 3 ราย ประกอบด้วย 1.บลจ.วรรณ 2.บลจ.ธนชาต และ 3.บลจ.เอ็มเอฟซี โดยมีกรอบเงินลงทุน 600 ล้านเหรียญสหรัฐ ตามที่ได้รับอนุมัติจากธนาคารแห่งประเทศไทย 
นายปั้น วรรณพินิจ เลขาธิการ สปส. กล่าวว่า ขณะนี้ยังไม่มีกรอบว่าจะคัดเลือกให้เหลือกี่ราย ขึ้นอยู่กับมติของบอร์ดว่าจะอนุมัติให้นำเงินกองทุนประกันสังคมออกไปลงทุนในต่างประเทศหรือไม่ หากอนุมัติให้ลงทุนจึงจะพิจารณาว่า ต้องใช้ผู้จัดการกองทุนกี่รายและลงทุนในวงเงินเท่าใด
“หากบอร์ดอนุมัติจริง ก็ยังต้องใช้เวลาอีก 23 เดือน ในการตรวจสอบสินทรัพย์และหนี้สิน ซึ่งกว่าจะนำเงินออกไปลงทุนได้จริงก็ต้องเป็นปีหน้า” นายปั้น กล่าว
อย่างไรก็ตาม ก่อนหน้านี้ นพ.สมเกียรติ ฉายะศรีวงศ์ ปลัดกระทรวงแรงงาน ในฐานะประธานบอร์ด สปส.ระบุว่า จะคัดเลือกบริษัทเอกชนที่เชี่ยวชาญด้านการลงทุนในต่างประเทศ 1 แห่ง จากจำนวนที่คัดเลือกไว้ทั้งหมด 3 แห่ง เพื่อนำร่องนำเงินกองทุนประกันสังคมไปลงทุนในต่างประเทศ 200 ล้านเหรียญสหรัฐ หรือประมาณ 6,000 ล้านบาท ในระยะเวลา 5 ปี โดยลงทุนใน 3 รูปแบบ ได้แก่ 1.ลงทุนในตราสารหนี้ 2.ลงทุนในตราสารทุน และ 3.อสังหาริมทรัพย์ เพื่อสร้างผลตอบแทนให้เพิ่มขึ้นนอกจากนี้ สปส. ยังมีแผนลงทุนในประเทศสำหรับปี 2555 เป็นจำนวน 4.5 หมื่นล้านบาท โดยจะแบ่งเงินลงทุนเป็น 6 กอง กองละ 7,500 ล้านบาท ใช้บลจ.บริหารเงินรายละหนึ่งกอง ซึ่งวาระดังกล่าวถูกเสนอเข้าบอร์ดเมื่ิอวันที่ 9 ส.ค. ที่ผ่านมา และเตรียมเสนออีกครั้งปลายเดือน ก.ย. ซึ่งเป็นช่วงที่ได้บอร์ดชุดใหม่มาทำหน้าที่พอดี